บลจ.มองทะลุ800กลต.ปลดคุมเข้ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บลจ.มองแผนปรองดอง หนุนหุ้นทะลุ 800 จุด ช่วงสั้น “ก.ล.ต.” จ่อยกเลิกเกาะติดสถานการณ์ สั่ง บลจ.รายงานเงินเข้าออกกองทุนทุกวัน
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน กล่าวว่า การประกาศโรดแมป 5 ข้อ ตามแผนความปรองดองของนายกรัฐมนตรี ถือเป็นการปลดชนวนทางการเมือง ทำให้สถานการณ์คลี่คลายขึ้น จึงมองว่าในระยะสั้นมีโอกาสที่ดัชนีหุ้นไทยจะปรับตัวลงแรงๆ มีน้อยลง และน่าจะอยู่ในช่วงของขาขึ้นมากกว่า
“ถือเป็นการหยุดสถานการณ์ก่อนเข้าโคม่า แต่ยังต้องติดตามกันต่อไปและในแง่ของการยุบสภาและเลือกตั้งใหม่จะเป็นใครก็ได้ แต่ตอนนี้ทุกฝ่ายต้องให้ประเทศชาติไปได้ แม้จะมีหลายเสียงไม่เห็นด้วยกับโรดแมปอยู่บ้าง ซึ่งมองว่าในภาคประชาชนและเอกชนก็ต้องเข้ามามีส่วนร่วมกับการเมืองมากขึ้น” นายกสมาคมบริษัทจัดการลงทุน กล่าว
สำหรับนักลงทุนต่างชาติ ซึ่งขายสุทธิหุ้นไทยเมื่อวันที่ 4 พ.ค.ที่ผ่านมา มองว่าเป็นการขายทำกำไรเมื่อหุ้นขึ้นแรงขานรับโรดแมป เพราะมีต้นทุนต่ำและเงินที่ได้ก็ยังไม่ได้ออกไปนอกประเทศ แต่พักอยู่ในตราสารหนี้ เนื่องจากหุ้นไทยยังน่าสนใจด้วยพื้นฐานเศรษฐกิจ
อย่างไรก็ตาม ต้องยอมรับว่าตัวเลขเศรษฐกิจในช่วงไตรมาส 23 อาจไม่ดี เพราะการท่องเที่ยวได้รับผลกระทบจากการชุมนุมทางการเมือง 
นายพิพัฒน์ พิศณุวงรักษ์ รองกรรมการผู้จัดการฝ่ายการลงทุน บลจ.ทหารไทย กล่าวว่า นักลงทุนต่างชาติมองปัญหาการเมืองไทยเป็นเรื่องชั่วคราวและน่าจะจบได้ไม่เกินเดือน มิ.ย.นี้ หากไม่มีผู้เสียชีวิต จึงมีโอกาสเห็นดัชนี 820830 จุดเมื่อการเมืองจบได้ 
นายธีระพันธุ์ จิตตาลาน กรรมการผู้จัดการ บลจ.นครหลวงไทย กล่าวว่า คาดว่าตลาดหุ้นในระยะสั้นมีโอกาสเพิ่มขึ้น หลังการเมืองดูเหมือนจะคลี่คลายไปในทิศทางที่ดี โดยเชื่อว่าแรงซื้อของนักลงทุนต่างชาติจะกลับมาจากความมั่นใจในการลงทุน และมีโอกาสที่ดัชนีเพิ่มขึ้นทะลุ 800 จุด
ส่วนทั้งปีนี้คาดว่าดัชนีจะเพิ่มขึ้น 10 20% จากปีก่อน จากปัจจัยการเมืองที่คลี่คลาย และภาวะเศรษฐกิจโลกที่กำลังฟื้นตัว
นายประเวช องอาจสิทธิกุลผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า หากการชุมนุมทางการเมืองยุติลง ก.ล.ต.จะยกเลิกศูนย์บัญชาการ (คอมแมนเซ็นเตอร์) เพื่อติดตามความเคลื่อนไหวในตลาดหุ้นและการให้บริษัทหลักทรัพย์จัดการกองทุน (บลจ.) รายงานการซื้อและไถ่ถอนหน่วยลงทุนของทุกกองทุน ณ สิ้นวันทำการลง เหลือเพียงการติดตามสถานการณ์ตามปกติ
อย่างไรก็ตาม ปัจจุบันแม้สถานการณ์ดูเหมือนจะไม่มีอะไร แต่ ก.ล.ต.ยังติดตามใกล้ชิดอยู่ 
สำหรับหุ้นไทยวันที่ 6 พ.ค. ลดลง 11.61 จุด ดัชนีปิดที่ 785.25 จุด เป็นไปตามทิศทางหุ้นต่างประเทศที่กังวลปัญหาหนี้สินของกรีซ